Regulamentul Grupului Studenţilor 

 Medicinişti cu Activitate Ştiinţifică
Adoptat de către Adunarea Generală din data 08.04.2012

Prezentul regulament intră în vigoare la finalul Adunării Generale în care acesta a fost votat şi are rolul de a completa statutul legal SOMS.
Capitolul 1
CONSILIUL DIRECTOR

Art. 1

Membrii Consiliului director SOMS nu trebuie să fie implicaţi în poziţii de conducere ale altor organizaţii studenţeşti din cadrul Universităţii de Medicină şi Farmacie ”Carol Davila” sau ale altor organizaţii ale căror interese contravin intereselor SOMS conform Adunării Generale.

Art. 2

Deciziile în cadrul Consiliului director nu pot fi luate de o singură persoană din Consiliul director.
Art. 3
Preşedintele Consiliului director are următoarele atribuţii:
· coordonează activitatea celorlalţi membri ai Consiliului director;
· este responsabil să asiste noul Preşedinte ales în urma hotărârii Adunării Generale, pentru intervalul de o lună, maximum 2 luni, ce survine alegerilor, în vederea predării funcţiei şi familiarizării noului Preşedinte cu procedurile şi activităţile aflate în atribuţiile acestei funcţii;
· dacă acesta consideră că nu se află în capacitatea de a îndeplini o atribuţie, deleagă un alt membru al Consiliului director, cu acordul acestuia din urmă, (în ordinea ierarhiei: Vicepreşedinte, Secretar ştiinţific sau Secretar administrativ), pentru preluarea acesteia până la recăpătarea capacităţii de exercitare a atribuţiei.
Art. 4
Secretarul ştiinţific are următoarele atribuţii:
· întocmeşte procesele verbale pentru toate reuniunile, adunările sau manifestările ştiinţifice ale organizaţiei;
· colaborează cu ofiţerii ştiinţifici SOMS pe arii disciplinare şi propune Consiliului director tematica, moderatorul ştiinţific şi invitaţii manifestărilor ştiinţifice lunare ale organizaţiei;
· menţine permanent contactul cu Disciplina Metodologia Cercetării Ştiinţifice invitând un reprezentant al acesteia în cadrul tuturor manifestărilor ştiinţifice SOMS, cu scopul de a oferi evenimentului posibilitatea de a beneficia de experienţa în acest domeniu.
Art. 5
Secretarul administrativ are următoarele atribuţii:
· este responsabil de încasarea veniturilor SOMS, păstrarea şi arhivarea documentelor fiscale;
· deţine un chitanţier din care se vor elibera chitanţe pentru toate sumele de bani în numerar încasate de SOMS;
· realizează bugetul evenimentelor SOMS care implică fonduri; va gestiona aceste fonduri cu acordul Consiliului director şi al Cenzorului.

Art. 6
Cenzorul are următoarele atribuţii:
· colaborează cu Secretarul administrativ în vederea controlului financiar;
· veghează înspre respectarea statutului şi a prezentului regulament precum şi înspre utilizarea eficientă şi corespunzătoare a fondurilor organizaţiei şi sesizează Consiliul director pentru orice abatere.
Capitolul 2
Inizio modulo

FUNCŢII ÎN AFARA CONSILIULUI DIRECTOR 

Fine modulo

Art. 7

SOMS cuprinde, pe lângă organele proprii de conducere, funcţiile adjuvante menite să eficientizeze organizarea întregii activităţi ştiinţifice:

· un reprezentant în domeniul relaţiilor publice;
· ofiţeri ştiinţifici SOMS pe arii disciplinare (neuroştiinţe, cardiologie, imunologie, oncologie, chirurgie, oftalmologie, ginecologie ş.a.m.d.). Numărul acestora este nelimitat cu menţiunea că poate exista un singur post pentru fiecare arie disciplinară.
Aceste funcţii adjuvante sunt alese prin vot direct şi secret de către Adunarea Generală şi au mandat de un an.
Art. 8

Reprezentantul în domeniul relaţiilor publice are următoarele atribuţii:
· se consultă cu Consiliul director SOMS în vederea îndeplinirii atribuţiilor sale;
· raportează lunar Consiliului director şi Consilier-Cenzorului;
· asigură şi menţine o imagine unitară a organizaţiei, în acord cu scopul şi direcţia generală ale acesteia;
· propune şi menţine relaţii profesionale cu alte societăţi, organizaţii ştiinţifice din ţară şi străinătate sau parteneri externi în vederea dezvoltării SOMS şi a imaginii organizaţiei;
· realizează corespondenţa cu membrii SOMS şi reprezintă principala persoană de contact a SOMS;
· anunţă şi promovează (prin e-mail, afişe, etc.) toate manifestările ştiinţifice SOMS, editează comunicate de presă, prezentări ale organizaţiei, articole pentru website.
Art. 9

Ofiţerii ştiinţifici SOMS pe arii disciplinare au următoarele atribuţii:
· se consultă cu Consiliul director SOMS în vederea îndeplinirii atribuţiilor sale;
· raportează lunar Consiliului director şi Consilier-Cenzorului;
· sprijină Secretarul ştiinţific în îndeplinirea atribuţiilor sale;
· selectează şi propun Secretarului ştiinţific tematici şi invitaţi pentru manifestările ştiinţifice ale SOMS;
· reprezintă principalele persoane de legătură dintre Secretarul ştiinţific şi invitaţii manifestărilor ştiinţifice SOMS;
· menţin corespondenţa cu laboratoare de cercetare din aria disciplinară aleasă;
· susţin reprezentantul în domeniul relaţiilor publice în vederea promovării manifestării ştiinţifice cu tematica ariei disciplinare a ofiţerului ştiinţific SOMS.
Capitolul 3
METODOLOGIA ALEGERILOR
Art. 10

Adunarea Generală se convoacă pentru alegeri generale sau extraordinare cu cel puţin 15 zile înainte de data fixată pentru desfăşurarea ei sau, în cazuri de urgenţă, cu cel puţin 5 zile înainte de data stabilită pentru desfăşurarea ei, în acest din urmă caz dacă:

· se impune în mod necesar modificarea statutului sau a regulamentului;

· apar situaţii care pun în pericol existenţa organizaţiei;

· în vederea aprobării sancţiunilor survenite nerespectării statutului sau a regulamentului;

· la cererea scrisă a unui număr de cel puţin 1/4 din numărul membrilor activi SOMS.

Art. 11

Au drept de vot doar membrii activi care au plătit cotizaţia la zi şi membrii onorifici SOMS.
Art. 12
Mandatul pentru orice funcţie în cadrul organizaţiei este de 12 luni.
Art. 13
Un membru SOMS poate ocupa, consecutiv sau la distanţă, de maximum 2 ori aceeaşi funcţie în Consiliul director.
Art. 14
Membrii activi pot candida pentru orice funcţie chiar dacă nu sunt prezenţi la Adunarea Generală, în condiţiile în care a fost desemnat un alt membru SOMS să prezinte această candidatură sau dacă este prezent prin conexiune directă via internet.
Art. 15
Propunerile de demitere se votează în cadrul Consiliului director prin vot direct şi deschis şi se aprobă numai de către Adunarea Generală.
Art. 16
Candidatura pentru orice funcţie în cadrul organizaţiei se depune cel târziu până la ora 24:00 (ora locală) cu 3 zile înaintea alegerilor în cadrul acestei funcţii şi cuprinde curriculum vitae şi planul de acţiune.
Art. 17
Candidatura pentru orice funcţie în cadrul organizaţiei se susţine (în ordine alfabetică în cazul în care sunt mai mulţi candidaţi) în cadrul Adunării Generale printr-un discurs de maximum 5 minute în care candidatul are dreptul să nu fie întrerupt, urmat de 3 minute de întrebări, din partea membrilor votanţi, la care candidatul are obligaţia să răspundă.
Dacă discursul candidatului se termină înainte de 5 minute, poate prelua întrebări până la scurgerea celor 8 minute alocate în total acestuia.
Art. 18
Dacă doi candidaţi pe aceeaşi funcţie au număr egal de voturi aceştia beneficiază, pe rând, în ordinea depunerii candidaturilor de 10 minute în care pot răspunde la întrebările membrilor votanţi pentru ca după această rundă de întrebări să se voteze din nou.
